2020. gada 25. novembrī Rīkojums Nr. 697

Rīgā (prot. Nr. 75 8. §)

**Par finanšu līdzekļu piešķiršanu no valsts budžeta programmas**

**"Līdzekļi neparedzētiem gadījumiem"**

1. Pamatojoties uz Covid-19 infekcijas izplatības seku pārvarēšanas likuma 24. pantu un ievērojot Valsts un pašvaldību institūciju amatpersonu un darbinieku atlīdzības likuma 15. panta pirmo daļu, Finanšu ministrijai no valsts budžeta programmas 02.00.00 "Līdzekļi neparedzētiem gadījumiem" piešķirt Iekšlietu ministrijai finansējumu, kas nepārsniedz 704 513 *euro*, lai nodrošinātu piemaksas no 2020. gada 1. oktobra līdz 2020. gada 30. novembrim Iekšlietu ministrijas padotības iestāžu amatpersonām ar speciālajām dienesta pakāpēm (turpmāk – amatpersona) par darbu paaugstināta riska un slodzes apstākļos sabiedrības veselības apdraudējuma situācijā saistībā ar Covid-19 uzliesmojumu un tā seku novēršanu.

2. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par apropriācijas izmaiņām atbilstoši šā rīkojuma 1. punktam un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas pārdali atbilstoši faktiski nepieciešamajam apmēram, kas nepārsniedz šā rīkojuma 1. punktā noteikto apmēru.

3. Nosakot piemaksu, ievēro šādus kritērijus:

3.1. amatpersona ir tiešā un uzskaitāmi pierādāmā saskarē ar Covid-19 inficētām vai iespējami inficētām personām vai ir iesaistīta testēšanas procesā;

3.2. amatpersona ir tiešā un uzskaitāmi pierādāmā saskarē ar Covid-19 riska grupas pacientiem, kuriem nav apstiprināta slimība, bet ir jāievēro karantīna vai pašizolācija.

4. Piemaksu aprēķina no amatpersonai noteiktās stundas algas likmes, ievērojot šā rīkojuma 3. punktā minētos kritērijus un uzskaitīto amatpersonas iesaistes vai saskares stundu skaitu, bet tās apmērs nedrīkst pārsniegt 20 procentus no amatpersonai noteiktās mēnešalgas.

5. Pilnvarot iekšlietu ministru noteikt piemaksas apmēra aprēķināšanas kārtību atbilstoši šā rīkojuma 3. un 4. punktam.

6. Iekšlietu ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu par nepieciešamajiem papildu finanšu līdzekļiem no valsts budžeta programmas "Līdzekļi neparedzētiem gadījumiem" atbilstoši faktiski nepieciešamajam apmēram, kas nepārsniedz šā rīkojuma 1. punktā noteikto apmēru.

7. Iekšlietu ministrijai sagatavot un iekšlietu ministram līdz 2021. gada 1. februārim iesniegt Ministru kabinetā pārskatu par šā rīkojuma 1. punktā minētā finansējuma faktisko izlietojumu.

Ministru prezidents A. K. Kariņš

Iekšlietu ministrs S. Ģirģens